Politiet beder om hjælp fra offentligheden i en sag om voldtægtsforsøg i Hvidovre.

Da en 19-årig onsdag aften kom gående ad Langkildevej i Hvidovre, blev hun overfaldet og udsat for et voldtægtsforsøg.

Det oplyser Københavns Vestegns Politi, der er på jagt efter gerningsmanden, i en pressemeddelelse.

Gerningsmanden væltede teenageren omkuld. Inden da havde han trukket sine bukser ned.

Her blev hun befølt i skridtet uden på tøjet. Da den unge kvinde råbte op og indikerede, at hun var i gang med at kalde efter hjælp via sin mobiltelefon, valgte gerningsmanden at fortrække.

Gerningsmanden flygtede mod Avedøre Station.

Overfaldet skete cirka klokken 19.55 onsdag.

Politi søger vidner

Manden beskrives som ikke-etnisk dansk af udseende, mellem 20 og 25 år og 180 centimeter høj. Mandens hår var sort, hans øjne var brune, og hans hår var kort og krøllet.

Han var iført en lyseblå t-shirt, sort "cardigan-lignende" bluse og sorte bukser.

- Vi håber, at offentligheden kan hjælpe os med at identificere gerningsmanden, ligesom vi meget gerne hører, hvis nogen har set overfaldet, siger politikommissær Henrik Hougaard fra Københavns Vestegns Politi i pressemeddelelsen.

Hvis man ved noget om sagen, kan politiet kontaktes på telefon 114.

/ritzau/